Yatzy

Yatzy er et terningspill for flere personer. Yatzy spilles med fem terninger.

Meningen med spillet er å oppnå en høyest mulig poengsum. Poeng tildeles for 15 forskjellige terningkombinasjonstyper. I hver runde får hver spiller inntil tre kast for å oppnå én av disse typene. Bortsett fra i det første kastet, kan spilleren velge å legge til side et antall av terningene og kaste kun de resterende. Dersom man allerede har registrert poeng på en kombinasjonstype, kan man ikke velge å gjøre dette på nytt om man senere i spillet skulle oppnå en bedre kombinasjon av samme type. Norges Yatzyforbund er offisielt hovedorgan i Norge. 

Kombinasjonstyper og poengberegning

Poeng regnes etter det antall øyne som vises på terningene som inngår i kombinasjonene. Dersom en kombinasjonstype forekommer flere ganger i en kombinasjon, er alltid den mest verdifulle tellende. For eksempel vil kombinasjonen 5-5-4-4-2 gi ti poeng som "ett par" eller 18 poeng som "to par".

Kombinasjonstypene er:
 Enere – Gir samme antall poeng som antall øyne på enere.
 Toere – Gir samme antall poeng som antall øyne på toere.
 Treere – Gir samme antall poeng som antall øyne på treere.
 Firere – Gir samme antall poeng som antall øyne på firere.
 Femmere – Gir samme antall poeng som antall øyne på femmere.
 Seksere – Gir samme antall poeng som antall øyne på seksere.
 SUM: Hvis du har 63 eller flere poeng fra 1,2,3,4,5,6 ("over streken"), får du 50 poeng i bonus. (63 poeng tilsvarer 3 enere, 3 toere, 3 treere, 3 firere, 3 femmere og 3 seksere.)
 Ett par – To like terninger, gir samme antall poeng som øyne på terningene som inngår i (det mest verdifulle) paret.
 To par – Kombinasjon av to like terninger og to like terninger av en annen verdi, gir samme antall poeng som øyne på de fire terningene som inngår i parene.
 Tre like – Tre like terninger, gir samme antall poeng som øyne på de tre like terningene.
 Fire like – Fire like terninger, gir samme antall poeng som øyne på de fire like terningene.
 Liten straight – Kombinasjonen 1-2-3-4-5, gir 15 poeng.
 Stor straight – Kombinasjonen 2-3-4-5-6, gir 20 poeng.
 Hus – Kombinasjon av tre like terninger og to like terninger av en annen verdi. Gir samme antall poeng som øyne.
 Sjanse – Vilkårlig kombinasjon, gir samme antall poeng som øyne.
 Yatzy – Fem like terninger, gir 50 poeng.

Dersom man etter tre kast ikke kan sette resultatet i noen av de kombinasjonene man har igjen, må en av kombinasjonene som ennå ikke er benyttet ofres. Det settes 0 (eller en strek) i feltet til den ofrede kombinasjonen.

Med fem terninger er maksimal poengsum (uten bonus) 324 poeng, hvorav 105 over streken. Med bonus er altså maksimal poengsum enten 349 (bonus 25) eller 374 (bonus 50).

Fri og tvungen yatzy
Det er mulig å spille både fri og tvungen yatzy. Ved tvungen yatzy må spillerne følge spillearket (enere før toere osv.) men hvis man får yatzy så kan dette tas uten å måtte hensynta tvunget rekkefølge, hvoretter man fortsetter tvungen rekkefølge der man var før man fikk yatzy. Noen spiller da med bonuskrav på 42 (i gjennomsnitt to av hver valør). Ved fri yatzy kan spilleren velge hvor hen skal føre resultatet etter å ha sett resultatet av disse kastene.

 Yatzyprotokoll 
 Deltakere     Enere    Toere    Treere    Firere    Femmere    Seksere    Sum     Bonus     Ett par    To par    Tre like    Fire like    Liten straight    Stor straight    Hus    Sjanse    Yatzy    Totalt    

Varianter

Det finnes varianter av Yatzy. Vanlig Yatzy med fem terninger, kan spilles slik at kombinasjonene må oppnås i samme rekkefølge som de er listet ovenfor, eller i vilkårlig rekkefølge.

Trippel-Yatzy spilles med fem terninger, som vanlig yatzy. Forskjellen er at hver spiller disponerer tre rekker, hvor poengsummen i første rekke teller enkelt, andre rekke dobbelt og tredje rekke trippelt. Til gjengjeld øker kravene for å få bonus. På andre rekke må man ha minst 70 poeng over streken for å få bonus og på tredje rekke må man ha minst 75. Bortsett fra dette er kombinasjonene og reglene de samme som i vanlig yatzy. Maksimal poengsum i Trippel-Yatzy er 2244. 

Maxi-Yatzy spilles med seks terninger. Hver spiller får da tre kast i hver runde, antall kombinasjoner er økt til 20, og spillerne kan ta vare på ubenyttede kast til senere anledninger. Antall poeng som kreves for bonus økes til 84 – som oppnås dersom man har fire av hver på enere, toere, treere, firere, femmere og seksere – og verdien av Yatzy og bonus er økt til 100 poeng.

Ved tvungen Maxi-Yatzy opererer noen med 63 poeng for å få bonus. Atter andre operer med 50 poengs bonus for mellom 63 og 83 poeng, 100 poengs bonus ved 84 poeng eller mer.

Ekstra eller endrete kombinasjoner i Maxi-Yatzy:
 Tre par – Kombinasjon av to like terninger, to like terninger av en annen verdi og to like terninger av en tredje verdi – Gir samme antall poeng som øynene på terningene.
 Fem like – Kombinasjon av fem like terninger – Gir samme antall poeng som øyne på de fem terningene.
 Liten straight  - Kombinasjonen 1-2-3-4-5 gir 15 poeng med 5 terninger mens den siste terningen kan vise hva som helst.
 Stor straight - Kombinasjonen 2-3-4-5-6 gir 20 poeng med 5 terninger mens den siste terningen kan vise hva som helst.
 Full straight – Kombinasjonen 1-2-3-4-5-6, gir 21 poeng. Noen opererer med 30 poeng for full straight.
 Hytte – Som hus i vanlig Yatzy
 Hus – Tre like terninger og tre like terninger av annen verdi – Gir samme antall poeng som øyne på terningene.
 Tårn – To like terninger og fire like terninger av annen verdi – Gir samme antall poeng som øyne på terningene.
 Yatzy – Seks like. Gir 100 poeng.

I Maxi-Yatzy er maksimal poengsum inkludert 100 poengs bonus 649 poeng. Dersom en opererer med 30 poeng for Full straight øker maksimal poengsum til 658 poeng.

Historie
Yatzy er en variant av terningspillet Yacht som er beskrevet så tidlig som i 1938. De eldste reglene for Yacht skiller seg fra dagens Yatzy ved at det ikke var noen poeng gitt for ett par, to par eller tre like og at det ikke var noen bonus for poeng over streken.Wood, Clement and Goddard, Gloria, The Complete Book of Games, Halcyon House, NY, 1938 Andre nært tilknyttede terningspill inkluderer terningpoker, generala, cheerio og balut.

Yatzy ble først kommersialisert da amerikaneren Edwin S. Lowe registrerte "Yahtzee" som varemerke hos U.S. Patent Office i april 1956. Ifølge Hasbro ble spillet oppfunnet i 1954 av et kanadisk par som spilte det ombord i yachten sin. De kalte det "The Yacht Game". Lowe kjøpte rettighetene og satte spillet i produksjon. Firmaet E.S. Lowe company solgte Yahtzee fra 1956 til 1973. I 1973 ble selskapet kjøpt av Milton Bradley som dermed overtok rettighetene til spillet. Ifølge den nåværende eieren Hasbro, selges 50 millioner Yahtzee-spill hvert år. Yahtzee skiller seg fra Yatzy og eldre Yatch varianter på følgende måter:
 Yahtzee-bonus og "jokerterning" regler som kan gi bonuspoeng om man får Yahtzee (Yatzi) mer enn en gang.
 Poengene for Tre like og Fire like er regnet fra alle terningene, ikke bare fra de som er like.
 Hus, Liten straight og Stor straight skårer alltid et bestemt antall poeng (25, 30 og 40) snarere enn å være basert på terningene.
 Liten straight består av en sekvens av fire terninger, mens Stor straight består av en sekvens av fem terninger, snarere enn å begge bestå av fem terninger og være skilt fra hverandre basert på hvilke terninger som inngår.
 Som i andre varianter av Yatch har ikke Yahtzee Et par eller To par.
 Over streken bonus er verdt 35 poeng istedenfor 50 poeng.
Noen nyere Yacht varianter bruker samme poengutregning som Yahtzee, men ikke reglene for Yahtzee-bonus eller jokerterninger.Yacht InstructionsHow to Play Yacht Game

 Kulturelle referanser 
 Musikeren Tønes drøfter i låten "Yatzy" (fra albumet "Tork av deg fliret") spillstrategi innen yatzy, og kommer med taktiske anbefalinger for å lykkes i spillet. Blant annet råder han lytteren til å stryke enerne hvis han absolutt må stryke noe, samt å ikke vente med å få hus da dette er vanskelig å få til helt til slutt.

 Referanser 

Kategori:Terningspill